ΚΑΝΟΝΙΣΜΟΣ (ΕΟΚ) αριθ. 2762/80 ΤΟΥ ΣΥΜΒΟΥΛΙΟΥ της 28ης Οκτωβρίου 1980 περί τροποποιήσεως του κανονισμού (ΕΟΚ) αριθ. 3089/78 "περί γενικών κανόνων σχετικά με την ενίσχυση στην κατανάλωση ελαιολάδου"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΟΚ) αριθ. 1917/80(2) και ιδίως το άρθρο 11 παράγραφος 7,

την πρόταση της Επιτροπής,

Εκτιμώντας:

ότι το άρθρο 11 του κανονισμού αριθ. 136/66/ΕΟΚ δημιούργησε ένα καθεστώς ενισχύσεως στην κατανάλωση ελαιολάδου που έχει παραχθεί και έχει τεθεί σε εμπορία στην αγορά της Κοινότητος-

ότι για να επιτύχει το καθεστώς ενισχύσεως στην κατανάλωση το σκοπό του και για να αποφευχθεί να ευνοούνται αντικανονικώς τα ελαιόλαδα που εισάγονται από τρίτες χώρες από την ενίσχυση στην κατανάλωση, το άρθρο 9 του κανονισμού (ΕΟΚ) αριθ. 3089/78 του Συμβουλίου της 19ης Δεκεμβρίου 1978 περί γενικών κανόνων σχετικά με την ενίσχυση στην κατανάλωση ελαιολάδου(3), όπως τροποποιήθηκε από τον κανονισμό (ΕΟΚ) αριθ. 2380/79(4), προβλέπει ότι κάθε ελαιόλαδο που εισάγεται από τρίτες χώρες και τίθεται σε ελεύθερη κυκλοφορία εντός της Κοινότητος υπόκειται στην παροχή ασφαλείας, εξαιρέσει των ελαίων σε μικρές συσκευασίες-

ότι η αποκτηθείσα κατά την περίοδο 1979/80 πείρα έδειξε μια ασυνήθη ανάπτυξη των εισαγωγών ελαιολάδου σε μικρές συσκευασίες- ότι ο έλεγχος του τελικού προορισμού αυτών των ελαίων δημιουργεί στις αρμόδιες διοικήσεις σοβαρά προβλήματα- ότι, υπ' αυτές τις συνθήκες, υπάρχει ο κίνδυνος τα εν λόγω έλαια να τύχουν αντικανονικώς της ενισχύσεως στην κατανάλωση- ότι, για να προληφθεί αυτή η κατάσταση, πρέπει κάθε εισαγωγή ελαιολάδου, όποια και να είναι η παρουσίασή του, να υπόκειται σε παροχή ασφαλείας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 9 του κανονισμού (ΕΟΚ) αριθ. 3089/78 αντικαθίσταται από το ακόλουθο κείμενο:

"Άρθρο 9

1. Κάθε θέση σε ελεύθερη κυκλοφορία εντός της Κοινότητος του ελαιολάδου που εμπίπτει στη διάκριση 15.07 Α του Κοινού Δασμολογίου υπόκειται σε παροχή ασφαλείας. Το ποσό αυτής της ασφαλείας είναι ίσο με το μέρος της ενισχύσεως στην κατανάλωση που θα κατεβάλλετο στις επιχειρήσεις συσκευασίας για την ίδια ποσότητα ελαιολάδου παραχθέντος εντός της Κοινότητος και θα ίσχυε τη στιγμή της πραγματοποιήσεως των τελωνειακών διατυπώσεων θέσεως σε ελεύθερη κυκλοφορία.

Εν τούτοις, σε περίπτωση αποφάσεως που θα επεφερε αισθητή μεταβολή της ενισχύσεως στην κατανάλωση, η Επιτροπή δύναται να προσαρμόσει, από την ημερομηνία αυτής της αποφάσεως, το ποσό της ασφαλείας για να ληφθεί υπόψη η εν λόγω μεταβολή.

2. Η ασφάλεια η αναφερομένη στην παράγραφο 1 αποδεσμεύεται μόλις ο ενδιαφερόμενος προσκομίσει την απόδειξη ότι το ελαιόλαδο που ετέθη σε ελεύθερη κυκλοφορία ευρίσκεται σε τέτοια κατάσταση, ώστε να μη δύναται να τύχει της ενισχύσεως στην κατανάλωση."

Άρθρο 2

Ο παρών κανονισμός αρχίζει να ισχύει την 1η Νοεμβρίου 1980.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στο Λουξεμβούργο, στις 28 Οκτωβρίου 1980.

Για το Συμβούλιο

Ο Πρόεδρος

P. HELMINGER

(1) ΕΕ αριθ. 172 της 30.9.1966, σ. 3025/66.

(2) ΕΕ αριθ. Ν 186 της 19.7.1980, σ.1.

(3) ΕΕ αριθ. Ν 369 της 29.12.1978, σ. 12.

(4) ΕΕ αριθ. Ν 274 της 31.10.1979, σ. 5.